134 Fama uel Infamia

*Fama bona* *impinguat ossa*, Prou. 15[:30], quod verum est in bono viro. Nam bona fama reddit hominem magis deuotum Deo, sicut patuit in Iudith que propter victoriam factam de Holoferne facta famosissima, Iud. 16[:22]. Et etiam hoc patuit in Esther cuius nominis fama crescebat propter liberacionem populi sui, Esth. 9[:29]. Et cum ex hoc non sunt eleuate, qui enim propter famam superbit. Fatuus est sicut ostendit Boethius, *De consolatione*, prosa 7, fama huius temporis ad eternitatem operata parua est aut nulla,[[1]](#endnote-1) quia totus mundus quasi punctus est respectu celi, et fama vnius hominis non potest diffundi per illum punctum. Iccirco gloriantes de tali fama accipiunt premium ex sermoni mensis qui cito transeunt.

¶ Item, fama post mortem non durat, ideo dixit Paulus, 2 Cor. 6[:4, 8]: *Exhibeamus nos sicut Dei ministros,* et sequitur, *per infamiam, et bonam famam*. Ministri Dei in uita ista sunt in infamia apud malos, sed apud bonos in bona fama. Hoc etiam patuit in Christo hic conuersante. /f. 40rb/ Bona nempe fama necessita est homini propter alios, sed principue prelatis quorum vita est ad alios exemplaris, sicut Luc. [8:16]. Nam in candelabro que lucet omnibus qui in domo sunt, sed si extinguatur per malam vitam aut opinionem, fumus eius fetet et corrumpit astantes a Deo ut generet lepram.

Igitur, secundum dictum sapientis, crudelis est qui famam necligit, propter quod Paulus, Philip. 4[:8], dixit, *cogitate quecumque bone fame* sunt. Sed fama siue consciencia bona est sicut vermis lucens in tenebris a remotis, sed ad lucem examinatus turpis est. Sed sicut est de re odorifera quod quanto plus ei approximatur tanta plus allicit, sic fama que procedit ex virtute, 2 Paral. 9[:1, 6]: *Regina Saba, cum audisset famam Salomonis* et vidisset eius prudenciam dixit *vicisti famam virtutibus*. Et sicut odor bonus allicit, ita malus offendit et recedere facit, sicut fit de filiis Hely, [1] Reg. [2:12]. Et sicut bestia magis sequitur predam per odorem quam per vestigium, sic subditi melius sequuntur Christum per famam prelati, Can. 1[:3]: *In odorem unguentorum tuorum*, currimus.

Vnde, Chrisostomus, *Homelia* 6, qui bene viuit si solum saluat qui bonam famam habet, multos edificat. Quid enim prodest si bonam vitam agendo teipsum salues et malam famam habendo plurimos scandalizes. Sicut enim fumus fugat homines habentes teneros oculos a domo, sic fumus in fame in prelato fugat simplices a domo ecclesie, Apo. 15[:8]: *Impletum est templum fumo, et nemo poterat introire*. Ideo dicit Chrisostomus, *Homelia* 8, quod medicus prius est solicitus de fama quam de mercede. Cum enim fama patens fuerit, tunc exigit mercedem secundum suum laborem. Est itaque de fama sicut de lepra. Quando enim lepra fuit discurrens in cute, debuit eius iudicium differi vsque ad iudicium sacerdotis, Leu. 13[:3-8]. Sic est de fama volatili quod non debet itera pronunciari nisi per iudicium superioris. Vnde Seneca, 10, *De controversia* 5, numquam unius rumore puplica fama corrumpitur. Vnde Aueroys, communiter super librum *De sompno et vigilia*, res qui sunt famose apud omnes aut sunt necessarie secundum totum aut secundum parte.

¶ Impossibilem est enim ut famosum sit totum falsum. Sunt autem quinque famam denigrancia et precipue in predicatore inutilis discursus et mobilitas que, scilicet, sit siue iusta necessitate aut pia vtilitate. Hoc facit homines vilescere frequenter in plateis vbi raro visi in amiracione et veneracione. Vnde, dicit Augustinus, *Super Johannes*, quod miracula assiduitate viluerunt motus talium videtur esse muscarum, Sapientia [19:10] vltimo: *Pro nacione animalium* pro*duxit terra muscas, et pro piscibus eructavit fluvius multitudinem ranarum*. Musca caret ossibus interius et alis exterius; animal insolens et inquietum, secundum Gregorium, *Moralium* 18. Quia homine religio producit insolentes sine soliditate virtutum et pennis contemplacionis. Pro animalibus, id est, pro antiquis religiosis qui solent esse sensu viuaces, vigore validi, fructu vtiles. Vnde, Jer. 14[:10]: *Hec dicit Dominus, quievit, et Domino non placuit*.

Secundum, quod[[2]](#endnote-2) obscurat est leuitas que facit quod eis non creditur. Cum tamen deserent esse solidi et maturi, secundum Ezech. 1[:7]: *Planta pedis eorum [quasi planta pedis] vituli.* Gregorius, *Homilia* tercia, pes vituli mature incedit, fortis est et diuisus sic predicator debet esse maturus, fortis, discretus in opere. Vix enim suscipitur predicacio leuis hominis, Job 24[:18]: *Levis est super faciem aque*. Facies aque ad omnem ventum mouetur. Sic talis omnem desiderium sequitur quo contra dicitur in Psal. [34:18]: *In populo gravi laudabo te*.

Tercium, quod obfuscat est conformitas ad secularia utpote in conuictu, in affatu, in gestu, secundum illud, Ose. 4[:9]: *Sicut populus, sic* et *sacerdos*. Et cum Petrus dicat [Rom. 12:2]: *Nolite conformari huic seculo*. Ipsi tamen multiplicant vanitates seculi, risus cathiuniones, quod est contra Seneca qui dicit, *Epistula* 9, Qui ad philosophum cotidie venit aliud boni perceperat aut redit domi sanior aut sanabilior. Sic predicator, qui est sicut philosophus in populo, debet esse sicut sol illuminans, inflammans, immutans eos ad quod ingreditur, secundum illud Marc. [16:17] vltimo: *Linguis loquentur novis.*

Quartum, quod denigrat est exempli infirmitas contra quos Tit. 2[:7]: *In omnibus* /f. 40v/ prebete *exemplum bonorum operum*, sicut *naues poma portantes* [Job 9:26], sed homine possunt seculares dicere illud, Psal. [73:9]: *Signa nostra non vidimus*, id est, bona exempla*, jam non est propheta*. Talis esse deberet.

1. nulla ] Boethius *corr*. nuda F.128. [↑](#endnote-ref-1)
2. quod ] *om*. F.128. [↑](#endnote-ref-2)